**B. Osobitná časť**

**K § 1**

Ustanovuje rozsah pôsobnosti nariadenia vlády Slovenskej republiky pozitívnym a negatívnym vymedzením.

**K § 2**

Vymedzuje základné pojmy v súlade so znením smernice Európskeho parlamentu a Rady 2000/14/ES z 8. mája 2000 týkajúcu sa aproximácie právnych predpisov členských štátov vzhľadom na emisiu hluku v prostredí pochádzajúcu zo zariadení používaných vo voľnom priestranstve (Mimoriadne vydanie Ú. v. EÚ, kap. 13/zv. 25; Ú. v. ES L 162, 3.7. ) v platnom znení (ďalej len „smernica 2000/14/ES v platnom znení“).

**K § 3**

Ustanovuje zásady voľného pohybu zariadení s cieľom zabezpečiť ich voľný pohyb na vnútornom trhu Európskej únie. Na obchodných veľtrhoch, výstavách a na podobných podujatiach je možné vystavovať a používať zariadenia, ktoré ešte nie sú v súlade s týmto nariadením vlády za podmienok ustanovených v tomto nariadení vlády Slovenskej republiky.

Ustanovuje, za akých podmienok môžu byť zariadenia uvedené na trh alebo uvedené do prevádzky. Zariadenia pri sprístupňovaní na trhu a pri uvedení do prevádzky musia spĺňať požiadavky, ktoré na ne kladie toto nariadenie vlády Slovenskej republiky.

**K § 4**

Ustanovuje povinnosti výrobcu pred uvedením zariadenia na trh, ako aj počas jeho sprístupňovania na trhu. Výrobca patrí medzi hospodárske subjekty a je to každá fyzická alebo právnická osoba, ktorá vyrába zariadenie alebo ktorá dáva takéto zariadenia navrhnúť alebo vyrobiť a uvádza ich na trh pod svojím menom alebo ochrannou známkou. Výrobca zodpovedá za súlad zariadenia s ustanoveniami tohto nariadenia vlády Slovenskej republiky v závislosti od svojej úlohy v dodávateľskom reťazci, aby sa dosiahla vysoká úroveň ochrany zdravia a bezpečnosti spotrebiteľa a zabezpečila sa spravodlivá hospodárska súťaž na vnútornom trhu Európskej únie. Riziko, ktoré zariadenie predstavuje, môže byť vo vzťahu k ohrozeniu zdravia a bezpečnosti osôb, majetku alebo životného prostredia. Zároveň z dôvodu, aby nevznikla duplicita s ustanoveniami zákona č. 56/2018 Z. z. o posudzovaní zhody výrobku a sprístupňovaní určených výrobkov na trhu (ďalej len „zákon o posudzovaní zhody“) je toto nariadenie vlády Slovenskej republiky preodkazované na zákon o posudzovaní zhody a v súvislosti so znením predmetného zákona sú v nariadení vlády Slovenskej republiky uvedené ďalšie povinnosti výrobcu (zákon o posudzovaní zhody predpokladá, že niektoré povinnosti budú určené v osobitnom predpise – „ak tak ustanovuje technický predpis z oblasti posudzovania zhody“, resp. že niektoré povinnosti môže osobitný predpis upraviť odlišne – „ak technický predpis z oblasti posudzovania zhody neustanovuje inak“).

**K § 5**

Ustanovuje povinnosti splnomocneného zástupcu výrobcu, ktorého si môže výrobca zvoliť pred uvedením zariadenia na trh, ako aj počas jeho sprístupňovania na trhu. Splnomocnený zástupca patrí medzi hospodárske subjekty a je to každá fyzická alebo právnická osoba usadená v Európskej únii, ktorá dostala písomné splnomocnenie od výrobcu konať v jeho mene pri konkrétnych úlohách. Ustanovuje sa v súlade s § 6 ods. 5 zákona o posudzovaní zhody, že splnomocnený zástupca výrobcu môže plniť všetky povinnosti výrobcu, ak ho na to výrobca písomne splnomocnil.

**K § 6**

Ustanovuje, kedy možno obmedziť používanie zariadenia.

**K § 7**

Ustanovuje predpoklad zhody zariadenia, teda kedy sa predpokladá, že zariadenie spĺňa požiadavky podľa tohto nariadenia vlády - ak je označené označením CE, má vyznačenú garantovanú hladinu akustického výkonu a je naň vydané ES vyhlásenie o zhode.

**K § 8**

Ustanovuje postupy posudzovania zhody na zariadenie. Ak výrobca uvádza na trh zariadenie uvedené v § 11, má na výber z troch postupov posudzovania zhody, pričom prvý postup je uvedený v prílohe č. 6, druhý v prílohe č. 7 a tretí v prílohe č. 8. Ak výrobca uvádza na trh zariadenie uvedené v § 12, použije postup posudzovania zhody uvedený v prílohe č. 5.

**K § 9**

Ustanovuje požiadavky na obsah a rozsah ES vyhlásenia o zhode pre zariadenia podľa tohto nariadenia vlády Slovenskej republiky a právne účinky jeho vydania. K uvedenému ustanoveniu sa vzťahuje príloha č. 2 nariadenia vlády Slovenskej republiky. Cieľom tohto ustanovenia je zabezpečiť účinný prístup k informáciám na účely dohľadu nad trhom. Za pravidelné aktualizovanie vyhlásenia o zhode je zodpovedný ten, kto ho v konkrétnom prípade vydal. Môže to byť v tomto prípade výrobca alebo splnomocnený zástupca výrobcu.

**K § 10**

Ustanovuje požiadavky na označenie CE a jeho umiestňovanie na zariadenie. Označením CE sa preukazuje zhoda prístroja a je viditeľným výsledkom celého procesu posudzovania zhody. Okrem označenia CE sa na zariadenie umiestni označenie garantovanej hladiny akustického výkonu. Ak sa na zariadenie vzťahuje viac technických predpisov z oblasti posudzovania zhody, ktoré vyžadujú umiestnenie označenia CE, umiestni sa na zariadenie jediné označenie CE.

**K § 11**

Ustanovujú sa zariadenia, na ktoré sú ustanovené najvyššie prípustné hodnoty emisií hluku.

**K § 12**

Ustanovujú sa zariadenia s označením emisie hluku údajom o garantovanej hladine akustického výkonu.

**K § 13**

Ustanovuje sa, že výrobca alebo splnomocnený zástupca výrobcu zasiela kópiu ES vyhlásenia o zhode pre každý typ zariadenia uvedeného na trh alebo do prevádzky Úradu pre normalizáciu, metrológiu a skúšobníctvo Slovenskej republiky a Komisii.

**K § 14**

Ustanovuje sa, že na autorizáciu a notifikáciu orgánu posudzovania zhody sa vzťahuje zákon o posudzovaní zhody, ktorý zároveň ustanovuje aj jednotlivé práva a povinnosti notifikovaných osôb, prostredníctvom odkazov na zákon o posudzovaní zhody v súlade so znením smernice 2000/14/ES v platnom znení.

**K § 15**

Ustanovuje sa, že dohľad nad trhom je ustanovený v zákone o posudzovaní zhody.

**K § 16**

Zrušovacie ustanovenie.

**K § 17**

Ide o tzv. transpozičný odkaz.

**K § 18**

Navrhuje účinnosť nariadenia vlády Slovenskej republiky od 2. apríla 2019 v súlade so znením § 31 ods. 4 zákona o posudzovaní zhody.

**K prílohe č. 1**

Ustanovuje sa opis jednotlivých zariadení, ktoré sú ustanovené v § 10 a 11 nariadenia vlády Slovenskej republiky a ktoré bližšie špecifikujú a vymedzujú zariadenia patriace do pôsobnosti tohto nariadenia vlády.

**K prílohe č. 2**

Vymedzuje rozsah údajov uvedených v ES vyhlásení o zhode, ktoré je výrobca alebo splnomocnený zástupca výrobcu povinný uviesť v tomto dokumente pre zariadenia vymedzené v tomto nariadení vlády Slovenskej republiky v súlade so znením smernice 2000/14/ES v platnom znení. Cieľom vymedzenia vzoru ES vyhlásenia o zhode je zabezpečiť účinný prístup k informáciám na účely dohľadu nad trhom ako aj účely informovanosti spotrebiteľa.

**K prílohe č. 3**

Ustanovujú sa jednotlivé metódy merania vzduchom prenášaného hluku emitovaného zariadením používaným vo vonkajšom priestore, pričom sa tieto metódy merania ustanovujú pre jednotlivé druhy zariadení spadajúcich do pôsobnosti tohto nariadenia vlády Slovenskej republiky, ktoré sú vymedzené v § 10 a11 nariadenia vlády Slovenskej republiky a ktoré sú následne bližšie opísané v prílohe č. 1. Časť A upravuje pre každý typ zariadenia základnú slovenskú technickú normu o emisii hluku a všeobecné požiadavky k základnej technickej norme o emisii hluku na meranie hladiny akustického tlaku na meracej ploche. Časť B upravuje pre každý typ zariadenia odporúčanú základnú slovenskú technickú normu, ak je v texte ustanovený postup podľa slovenskej technickej normy, tak je možné postupovať aj podľa inej obdobnej technickej špecifikácie s porovnateľnými alebo s prísnejšími požiadavkami. Časť B pre každý typ zariadenia ďalej obsahuje odkaz na túto slovenskú technickú normu, skúšobnú oblasť, hodnotu konštanty K2A, tvar meracej plochy, prevádzkové podmienky a čas merania.

**K prílohe č. 4**

Vymedzuje sa vzor označenia CE a vzor označenia garantovanej hladiny akustického výkonu, ktoré je výrobca povinný dodržiavať pri označovaní zariadenia, ktoré spĺňa požiadavky podľa tohto nariadenia vlády Slovenskej republiky.

**K prílohe č. 5**

Ustanovuje postup posudzovania zhody - vnútorná kontrola výroby, podľa ktorého má postupovať výrobca pred uvedením zariadenia na trh.

**K prílohe č. 6**

Ustanovuje postup posudzovania zhody - vnútorná kontrola výroby s posudzovaním technickej dokumentácie a pravidelnou kontrolou, podľa ktorého má postupovať výrobca a notifikovaná osoba pred uvedením zariadenia na trh.

**K prílohe č. 7**

Ustanovuje postup posudzovania zhody - overovanie jednotlivého zariadenia, podľa ktorého má postupovať výrobca a notifikovaná osoba pred uvedením zariadenia na trh.

**K prílohe č. 8**

Ustanovuje postup posudzovania zhody - úplného zabezpečenia kvality, podľa ktorého má postupovať výrobca a notifikovaná osoba pred uvedením zariadenia na trh.

**K prílohe č. 9**

Táto príloha vymedzuje tabuľku zariadení podľa § 10, na ktoré sú ustanovené najvyššie prípustné hodnoty emisií hluku.

**K prílohe č. 10**

Vymedzuje sa vzor ES Certifikátu o zhode podľa postupu posudzovania zhody – overovanie jednotlivého zariadenia, ktorý predstavuje výstupný dokument posudzovania zhody, ktorý vydáva notifikovaná osoba, ak výrobok spĺňa všetky požiadavky podľa tohto nariadenia vlády Slovenskej republiky.

**K prílohe č. 11**

Ustanovuje zoznam preberaných a vykonávaných právne záväzných aktov Európskej únie -smernica 2000/14/ES v platnom znení.